ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Μαρτίου 1994 για την κατάρτιση κριτηρίων επιλογής που πρέπει να ληφθούν υπόψη για τις επενδύσεις όσον αφορά τη βελτίωση των συνθηκών μεταποίησης και εμπορίας των γεωργικών προϊόντων και προϊόντων δασοκομίας και για την κατάργηση της απόφασης 90/342/ΕΟΚ (94/173/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 866/90 του Συμβουλίου της 29ης Μαΐου 1990 όσον αφορά τη βελτίωση των συνθηκών μεταποίησης και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΚ) αριθ. 3669/93 (2), και ιδίως το άρθρο 8 παράγραφος 3,

Εκτιμώντας:

ότι, δυνάμει του κανονισμού (ΕΟΚ) αριθ. 867/90 του Συμβουλίου της 29ης Μαρτίου 1990 για τη βελτίωση των συνθηκών μεταποίησης και εμπορίας των δασοκομικών προϊόντων (3), η δράση που θεσπίστηκε με τον κανονισμό (ΕΟΚ) αριθ. 866/90 επεκτείνεται στον τομέα της δασοκομίας-

ότι η Επιτροπή ενέκρινε στις 7 Ιουνίου 1990 την απόφαση 90/342/ΕΟΚ σχετικά με τη θέσπιση των κριτηρίων επιλογής που πρέπει να λαμβάνονται υπόψη για τις επενδύσεις που αφορούν τη βελτίωση των συνθηκών μεταποίησης και εμπορίας, των γεωργικών προϊόντων και προϊόντων δασοκομίας (4)-

ότι τα κριτήρια επιλογής που καθορίζονται δυνάμει του άρθρου 8 του κανονισμού (ΕΟΚ) αριθ. 866/90 σύμφωνα με τις κατευθύνσεις των κοινοτικών πολιτικών, αποσκοπούν να παράσχουν εγγυήσεις για τη συνοχή των χρηματοδοτούμενων επενδύσεων με τους υγειονομικούς και φυτοϋγειονομικούς κανονισμούς, τους κοινοτικούς κανονισμούς για την ποιότητα των γεωργικών προϊόντων και των ειδών διατροφής, καθώς επίσης και με την πολιτική των γεωργικών αγορών και να καθορίσουν τις κατηγορίες επενδύσεων στις οποίες πρέπει να δοθεί προτεραιότητα για συνδρομή από το ταμείο ή που θα αποκλεισθούν από κοινοτική χρηματοδότηση-

ότι, μετά τη μεταρρύθμιση της κοινής γεωργικής πολιτικής, πρέπει να προσαρμοστούν τα κριτήρια επιλογής και να αναθεωρηθούν οι ισχύουσες διατάξεις για λόγους σαφήνειας-

ότι τα εν λόγω κριτήρια επιλογής δύνανται να αποτελέσουν το αντικείμενο μεταγενέστερων προσαρμογών λόγω της ανάπτυξης της αγοράς διαφόρων τομέων και ότι επίσης, για τους τομείς εκείνους που θα αποτελέσουν εκ νέου το αντικείμενο μεταρρύθμισης, τα κριτήρια αυτά θα πρέπει, ενδεχομένως και αν υπάρχει ανάγκη, να αναθεωρηθούν ώστε να ληφθούν υπόψη οι αποφάσεις που θα ληφθούν στο πλαίσιο των εν λόγω μεταρρυθμίσεων των κοινών οργανώσεων αγοράς- παρά ταύτα, η εφαρμογή των κριτηρίων αυτών πρέπει να λαμβάνει υπόψει ειδικές ανάγκες, δεόντως δικαιολογημένες, ορισμένης τοπικής παραγωγής-

ότι ο κανονισμός (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους, καθώς και τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (5), όπως τροποποιήθηκε από τον κανονισμό (ΕΟΚ) αριθ. 2081/93 (6), καθόρισε τους διάφορους στόχους της κοινοτικής διαρθρωτικής πολιτικής και ειδικότερα την ένταξη στον στόχο 1, των αναπτυξιακά καθυστερημένων περιφερειών- ότι πρέπει να προβλεφθούν ορισμένα ειδικότερα κριτήρια για τις περιφέρειες του στόχου 1 καθώς και δυνατότητα εξαιρετικών παρεκκλίσεων για τις ιδιαίτερα απομακρυσμένες περιφέρειες εξαιτίας των ειδικών υφισταμένων συνθηκών στις περιφέρειες αυτές-

ότι τα κριτήρια επιλογής εκφράζουν τις κατευθύνσεις της κοινής γεωργικής πολιτικής- ότι, ως εκ τούτου, πρέπει τα κριτήρια αυτά να εφαρμοσθούν με συνοχή κατά την εφαρμογή οποιασδήποτε απόφασης για την έγκριση συνδρομής από κοινοτικό ταμείο που χορηγείται σε επενδύσεις οι οποίες αποσκοπούν στη βελτίωση των συνθηκών μεταποίησης και εμπορίας των γεωργικών και δασικών προϊόντων-

ότι η Επιτροπή Γεωργικών Διαρθρώσεων και Ανάπτυξης της Υπαίθρου δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κοινοτικά κριτήρια επιλογής για την επιλογή επενδύσεων που πρόκειται να τύχουν κοινοτικής χρηματοδότησης στο πλαίσιο των κανονισμών (ΕΟΚ) αριθ. 866/90 και (ΕΟΚ) αριθ. 867/90 αναφέρονται σε παράρτημα στην παρούσα απόφαση.

2. Τα κριτήρια αυτά δύνανται να αποτελέσουν αντικείμενο εξαιρετικών παρεκκλίσεων που θα αποφασισθούν στο πλαίσιο της εφαρμογής ειδικών ενεργειών οι οποίες εγκρίνονται από το Συμβούλιο για τις ιδιαίτερα απομακρυσμένες περιφέρειες ή, σε ό,τι αφορά τις ψυκτικές εγκαταστάσεις, για τα νησιά του Αιγαίου.

Άρθρο 2

Η απόφαση 90/342/ΕΟΚ καταργείται.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 22 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 91 της 6. 4. 1990, σ. 1.

(2) ΕΕ αριθ. L 338 της 31. 12. 1993, σ. 26.

(3) ΕΕ αριθ. L 91 της 6. 4. 1990, σ. 7.

(4) ΕΕ αριθ. L 163 της 29. 6. 1990, σ. 71.

(5) ΕΕ αριθ. L 185 της 15. 7. 1988, σ. 9.

(6) ΕΕ αριθ. L 193 της 31. 7. 1993, σ. 5.

ΠΑΡΑΡΤΗΜΑ

1. Προτεραιότητες και εξαιρέσεις που αφορούν όλους τους τομείς

1.1 Δίδεται προτεραιότητα στις ακόλουθες επενδύσεις, με την επιφύλαξη της τήρησης των εξαιρέσεων που προβλέπονται στα σημεία 1.2. και 2:

- επενδύσεις που αφορούν την προστασία του περιβάλλοντος, την πρόληψη της ρύπανσης και τη διάθεση αποβλήτων,

- επενδύσεις που περιέχουν ένα σημαντικό τμήμα τεχνολογικών καινοτομιών ή αποσκοπούν στην απόκτηση νέων προϊόντων,

- επενδύσεις που τείνουν να καταστήσουν την παραγωγή των προϊόντων λιγότερο εποχιακή και τυχαία,

- επενδύσεις που αποσκοπούν στη συμπίεση του κόστους των προϊόντων που παρασκευάζονται νωπά ή μεταποιημένα, με μείωση του ενδιάμεσου κόστους συλλογής και εμπορικής προετοιμασίας, μεταποίησης, συσκευασίας, αποθήκευσης ή εμπορίας,

- επενδύσεις που αποσκοπούν στη βελτίωση της ποιότητας, ή των υγειονομικών συνθηκών και ιδίως επενδύσεις που αφορούν τη μεταποίηση και την εμπορία των προϊόντων που καθορίζονται στον κανονισμό (ΕΟΚ) αριθ. 2081/92 του Συμβουλίου της 14ης Ιουλίου 1992 για την προστασία των γεωργικών ενδείξεων και των ονομασιών προέλευσης των γεωργικών προϊόντων και των τροφίμων (1) καθώς και τις επενδύσεις για την παραγωγή γεωργικών προϊόντων που δύνανται να τύχουν βεβαίωσης ιδιοτυπίας βάσει του κανονισμού (ΕΟΚ) αριθ. 2082/92 του Συμβουλίου (2),

- επενδύσεις σχετικά με τα προϊόντα της καλούμενης βιολογικής γεωργίας, σύμφωνα με τις διατάξεις που αναφέρονται στον κανονισμό (ΕΟΚ) αριθ. 2092/91 του Συμβουλίου της 24ης Ιανουαρίου 1991 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (3)-

1.2. εξαιρούνται οι ακόλουθες επενδύσεις:

- επενδύσεις που αφορούν την παραγωγή μεταποιημένων προϊόντων για τα οποία δεν έχει αποδειχθεί ότι δύνανται να διατεθούν πραγματικά στην αγορά,

- επενδύσεις που αφορούν τις δυνατότητες αποθήκευσης κυρίως με σκοπό την παρέμβαση,

- επενδύσεις που αφορούν τις ψυκτικές αποθήκες των κατεψυγμένων προϊόντων δι' απλής ή ταχείας ψύξεως, εκτός εάν είναι αναγκαίες για την κανονική λειτουργία των εγκαταστάσεων μεταποίησης,

- επενδύσεις αντικατάστασης ανάλογες ή παρόμοιες με εκείνες, για τις οποίες έχει χορηγηθεί προηγουμένως, στην ίδια επιχείρηση, συνδρομή του ΕΓΤΠΕ, τμήμα Προσανατολισμού,

2. Εξαιρέσεις σχετικά με ορισμένους ειδικούς τομείς

2.1. Στους τομείς των σιτηρών και του ρυζιού (εκτός των σπόρων προς σπορά), αποκλείονται οι ακόλουθες επενδύσεις:

- επενδύσεις όσον αφορά το άμυλο, την αλευροποιία και τη βυνοποιία, τα εργοστάσια παρασκευής σιμιγδαλιού, καθώς και επενδύσεις σχετικά με τα προϊόντα που παράγονται από τους τομείς αυτούς με εξαίρεση τα νέα προϊόντα που δεν προορίζονται για τη διατροφή (εκτός των προϊόντων υδρογόνωσης που παράγονται από το άμυλο),

- επενδύσεις όσον αφορά τα σιλό, με εξαίρεση εκείνες που προορίζονται για την παραλαβή, την ξήρανση και τη συντήρηση της τοπικής παραγωγής στις ζώνες παραγωγής, για τις οποίες έχει αποδειχθεί ανεπάρκεια τέτοιων μηχανημάτων, χωρίς όμως να αυξάνεται η δυναμικότητα αποθήκευσης,

- επενδύσεις που αφορούν τη διατροφή των ζώων με εξαίρεση τις μονάδες μεγέθους παραγωγής κάτω των 20 000 τόνων ετησίως, στις περιφέρειες τις οποίες αφορά ο στόχος αριθμός 1, για τις οποίες έχει αποδειχθεί μία ανεπαρκής δυναμικότητα.

Στις περιπτώσεις αυτές ο δικαιούχος πρέπει να δεσμευθεί να μην προβεί σε επενδύσεις του ιδίου τύπου με εκείνες για τις οποίες έχει χορηγηθεί η ενίσχυση κατά τα τρία έτη που έπονται της εν λόγω χορήγησης, και επενδύσεις που δεν πρέπει να προκαλέσουν αύξηση του παραγωγικού δυναμικού, εκτός:

- εάν εγκαταλείπεται ίση παραγωγική ικανότητα στην ίδια ή σε άλλες καθορισμένες επιχειρήσεις ή

- εάν πρόκειται για επενδύσεις που προβλέπουν αξιοποίηση των υποπροϊόντων σιτοκαλλιέργειας ή

- εάν η παραγωγή προορίζεται για τον τοπικό ανεφοδιασμό στα γαλλικά υπερπόντια διαμερίσματα ή τα νησιά.

2.2 Στον τομέα των οπωροκηπευτικών (με εξαίρεση τα φαρμακευτικά φυτά και τα μπαχαρικά), αποκλείονται οι κάτωθι επενδύσεις εκτός εάν τα προϊόντα ενσωματώνουν κατά ένα μεγάλο μέρος καινοτομία που συμβαδίζει με την εξέλιξη της ζήτησης:

- επενδύσεις όσον αφορά την αύξηση των δυνατοτήτων εμπορίας για προϊόντα για τα οποία έχουν διαπιστωθεί στη διάρκεια των τριών τελευταίων ετών σημαντικές αποσύρσεις στις σχετικές περιφέρειες (που συνοδεύονται με την πλεονασματική παραγωγή),

- όλες οι επενδύσεις που προκαλούν αύξηση της ικανότητας μεταποίησης εκτός εάν εγκαταλείπεται ίση παραγωγική ικανότητα στην ίδια ή σε άλλες καθορισμένες επιχειρήσεις ή εκτός εάν αφορούν ειδικά προϊόντα για τα οποία έχει αποδειχθεί ότι υπάρχει σαφής αύξηση των αγορών- η απαγόρευση αυτή δεν εφαρμόζεται στις περιφέρειες του στόχου 1 για τις οποίες έχει αποδειχθεί ανεπάρκεια παραγωγικής δυναμικότητας,

- επενδύσεις όσον αφορά την παραγωγή συμπυκνωμένου χυμού τομάτας, αποφλοιωμένων τοματών, χυμού εσπεριδοειδών, ροδάκινων σε σιρόπι και αχλαδιών σε σιρόπι, εκτός εάν αφορούν νέα ικανότητα μεταποίησης που είναι κατώτερη κατά τουλάχιστον 20 % της προϋφισταμένης συνολικής παραγωγικής ικανότητας που έχει εγκαταλειφθεί στη σχετική περιφέρεια.

2.3. Στον τομέα του αγελαδινού γάλακτος και των προϊόντων του, αποκλείονται οι ακόλουθες επενδύσεις:

- επενδύσεις όσον αφορά τη θερμική επεξεργασία του υγρού γάλακτος ενόψει μακροχρόνιας διατήρησης, εκτός από την Ελλάδα, την Ισπανία, τα γαλλικά υπερπόντια διαμερίσματα, την Κορσική, το Mezzogiorno, τη Σαρδηνία και την Πορτογαλία, εάν έχει αποδειχθεί ότι ο εν λόγω εξοπλισμός είναι ανεπαρκής,

- επενδύσεις που υπερβαίνουν το σύνολο των ατομικών ποσοτήτων αναφοράς τις οποίες διαθέτουν, στο πλαίσιο του καθεστώτος της συμπληρωματικής εισφοράς, οι παραγωγοί που παραδίδουν γάλα στη μονάδα μεταποίησης ή οι επενδύσεις που προκαλούν αύξηση του παραγωγικού δυναμικού τω επιχειρήσεων, εκτός εάν εγκαταλείπεται ίσο παραγωγικό δυναμικό στην ίδια ή σε άλλες καθορισμένες επιχειρήσεις,

- επενδύσεις σχετικές με τα ακόλουθα προϊόντα: βούτυρο, σκόνη ορού γάλακτος, γάλα σε σκόνη, βουτυρέλαιο, λακτόζη, καζεΐνη και καζεϊνικό άλας.

- επενδύσεις που αφορούν την παρασκευή νωπών προϊόντων ή τυριών, εκτός από την παραγωγή προϊόντων που ενσωματώνει κατά μεγάλο μέρος καινοτομίες που συμβαδίζουν με την εξέλιξη της ζήτησης, προϊόντων για τα οποία έχει αποδειχθεί ότι η παραγωγική ικανότητα είναι ανεπαρκής και ότι μπορούν να διατεθούν σε ήδη υπάρχουσες ή και ενδεχόμενες αγορές, καθώς και για την παραγωγή προϊόντων σύμφωνα με παραδοσιακές ή βιολογικές μεθόδους όπως ορίζονται από τις κοινοτικές κανονιστικές διατάξεις.

Οι απαγορεύσεις που αναφέρονται στις παραπάνω περιπτώσεις δεν αφορούν τις ακόλουθες επενδύσεις αρκεί να μην αυξάνουν την παραγωγική ικανότητα:

- επενδύσεις που αποσκοπούν στην προσαρμογή στις κοινοτικές υγειονομικές προδιαγραφές,

- επενδύσεις που έχουν ως στόχο την προστασία του περιβάλλοντος.

2.4. Στον τομέα των κτηνοτροφικών φυτών, αποκλείονται όλες οι επενδείσεις, καθώς και οι επενδύσεις που αφορούν την ξήρανση του πολτού τεύτλων.

2.5. Στους τομείς των ελαιούχων σπόρων και των πρωτεϊνούχων (εκτός των σπόρων προς σπορά), αποκλείονται όλες οι επενδύσεις με εξαίρεση εκείνες που αφορούν νέα μη εδώδιμα προϊόντα και εκείνες που πραγματοποιούνται σε μονάδες μεγέθους παραγωγής μικρότερου των 20 000 τόνων ετησίως, στις περιφέρειες τις οποίες αφορά ο στόχος αριθμός 1, υπό τον όρο ότι δεν προκαλούν αύξηση του παραγωγικού δυναμικού, εκτός εάν έχει εγκαταλειφθεί ίσο παραγωγικό δυναμικό στην ίδια ή σε άλλες καθορισμένες επιχειρήσεις, και ότι αφορούν:

- είτε τη διατροφή των ζώων βάσει της άμεσης ενσωμάτωσης κοινοτικών ελαιούχων σπόρων στην παρασκευή τροφών,

- είτε τη διατροφή των ζώων προκαλώντας μείωση των ενεργειακών απαιτήσεων των βιομηχανιών ξήρανσης και αφυδάτωσης,

- είτε τη διατροφή των ζώων σχετικά με τα μπιζέλια, τα φούλια, τα κουκιά και τα λούπινα

και των οποίων ο δικαιούχος δεσμεύεται να μην προβεί σε επενδύσεις του ιδίου τύπου με εκείνες για τις οποίες έχει χορηγηθεί ενίσχυση κατά τα τρία χρόνια που έπονται της εν λόγω χορήγησης.

2.6. Στον τομέα του ελαιολάδου, αποκλείονται οι ακόλουθοι τύποι επενδύσεων:

- επενδύσεις που προκαλούν αύξηση της συνολικής παραγωγής της ελαιουργίας, εκτός εάν έχει εγκαταλειφθεί ίση παραγωγική ικανότητα στην ίδια ή σε άλλες καθορισμένες επιχειρήσεις,

- επενδύσεις σχετικά με την εξαγωγή πυρηνελαίου ή με τον εξευγενισμό του.

2.7. Στον τομέα των γεωμήλων, αποκλείονται οι επενδύσεις που αφορούν το άμυλο και τα προϊόντα που παράγονται από το άμυλο με εξαίρεση τα νέα προϊόντα που δεν περιορίζονται για τη διατροφή (εξαιρούνται τα προϊόντα υδρογόνωσης που παράγονται από το άμυλο).

2.8. Αποκλείονται όλες οι επενδύσεις στον τομέα της ζάχαρης και της ισογλυκόζης και οιοδήποτε άλλου φυσικού γλυκαντικού που προέρχεται από γεωργικά προϊόντα και μπορεί να αντικαταστήσει τα προϊόντα αυτά, εκτός εκείνων που προβλέπουν:

- τον ορθολογισμό, χωρίς αύξηση της παραγωγικής ικανότητας, στα γαλλικά υπερπόντια διαμερίσματα για την ακατέργαστη ζάχαρη.

- τη χρησιμοποίηση της ποσόστωσης που προβλέπεται από την πράξη προσχώρησης της Πορτογαλίας (60 000 τόνοι ζάχαρης για το ηπειρωτικό τμήμα της χώρας).

2.9. Στον τομέα του καπνού, αποκλείονται όλες οι επενδύσεις.

2.10. Στον τομέα του κρέατος και των αυγών, αποκλείονται οι ακόλουθες επενδύσεις:

- επενδύσεις που προκαλούν αύξηση της ικανότητας ταξινόμησης και συσκευασίας των αυγών κότας,

- επενδύσεις που αφορούν τις ειδικευμένες αγορές στην πώληση χοίρων,

- επενδύσεις σχετικά με τη σφαγή χοίρων, βοοειδών και προβάτων ή πουλερικών, εκτός εάν αφορούν νέα ικανότητα σφαγής που είναι κατώτερη κατά τουλάχιστον 20 % της συνολικής προϋφιστάμενης παραγωγικής ικανότητας που έχει εγκαταλειφθεί στη σχετική περιφέρεια ή εκτός εάν αποδειχθεί για τους χοίρους, εκτός από τα κοτόπουλα, και ότι, στις περιφέρειες τις οποίες αφορά ο στόχος αριθμός 1, υπάρχει ανεπάρκεια της περιφερειακής παραγωγικής ικανότητας.

Σημ.: Οι απαγορεύσεις που αναφέρονται στις ανωτέρω περιπτώσεις δεν αφορούν τις ακόλουθες επενδύσεις αρκεί να μην επιφέρουν αύξηση της παραγωγικής ικανότητας:

- επενδύσεις που αφορούν την προσαρμογή στις κοινοτικές υγειονομικές προδιαγραφές,

- επενδύσεις που αφορούν την καλή διαβίωση των ζώων,

- επενδύσεις που αφορούν την προστασία του περιβάλλοντος.

2.11. Στον τομέα των κρασιών και της αλκοόλης, αποκλείονται όλες οι επενδύσεις, με εξαίρεση:

- τις αναγκαίες επενδύσεις για την ένωση επιχειρήσεων ή παραγωγών, στις περιπτώσεις αναδιάρθρωσης των ικανοτήτων μεταποίησης, υπό τον όρο η νέα ικανότητα μεταποίησης είναι κατώτερη κατά τουλάχιστον 20 % της συνολικής προϋφιστάμενης ικανότητας που έχει εγκαταλειφθεί, στη σχετική περιφέρεια,

- τις επενδύσεις σχετικά με τα προϊόντα που προέρχονται από τη βιολογική αμπελουργία, σύμφωνα με τις διατάξεις που προβλέπονται στο σημείο 1.1.α) τελευταία περίπτωση,

- τις επενδύσεις τις οποίες προωθούν οργανισμοί στους οποίους συμμετέχουν κυρίως παραγωγοί και άλλοι οικονομικοί φορείς, και που αποσκοπούν στη βελτίωση του έλεγχου ποιότητας ή στη μείωση των αμπελοοινικών αποδόσεων που ευνοούν την αναδιάρθρωση του τομέα.

2.12. Στον τομέα του λιναριού και της καννάβεως, αποκλείονται οι επενδύσεις εκτός εάν αφορούν νέα προϊόντα για μη εδώδιμη χρήση ή τον εκσυγχρονισμό χωρίς αύξηση της συνολικής παραγωγικής ικανότητας της συγκεκριμένης περιφέρειας.

2.13. Στον τομέα των προϊόντων δασοκομίας, αποκλείονται οι ακόλουθες επενδύσεις:

- οι επενδύσεις οι οποίες, με τη χρησιμοποίηση ακατάλληλου υλικού, οδηγούν σε σημαντική φθορά του περιβάλλοντος (όπως είναι η επιδείνωση της κατάστασης του δασικού οδικού δικτύου, η καθίζηση των εδαφών και η υποβάθμιση της βλάστησης),

- επενδύσεις για την παραγωγή, τη συλλογή και την εμπορία χριστουγεννιάτικων δέντρων,

- επενδύσεις για τα δένδρα που προορίζονται για διακόσμηση, καθώς και επενδύσεις που αφορούν τις μονάδες πριονίσματος, με εξαίρεση τις επενδύσεις που πραγματοποιούνται σε μικρές και μεσαίες επιχειρήσεις οι οποίες ανταποκρίνονται στον ορισμό που έχει ληφθεί υπόψη κατά την κοινοτική πλαισίωση των ενισχύσεων στις μικρές και μεσαίες επιχειρήσεις (1),

με την επιφύλαξη της τήρησης των προϋποθέσεων που προβλέπονται στο άρθρο 1 παράγραφος 2 του κανονισμού (ΕΟΚ) αριθ. 867/90.

(1) ΕΕ αριθ. L 208 της 24. 7. 1992, σ. 1.

(2) ΕΕ αριθ. L 208 της 24.7. 1992, σ. 9.

(3) ΕΕ αριθ. L 198 της 22. 7. 1991, σ. 1.

(4) ΕΕ αριθ. C 213 της 19. 8. 1992, σ. 2.